ไทยคมปฏิเสธบิ๊กอินไซด์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ขาย2แสนหุ้นไม่ได้กำไรสักบาท ตลท.ยันส่งข้อมูลทางการกลต.
โพสต์ทูเดย์ — ไทยคมเต้น ชี้แจงผู้บริหาร “ไพบูลย์ ภานุวัฒนวงศ์” ขาย 2 แสนหุ้น ไม่มีกำไร ไม่มีอินไซด์ ถือลงทุนมานานกว่า 2 เดือน
บริษัท ไทยคม (THCOM) ชี้แจงกรณีการขายหุ้นไทยคมของผู้บริหาร คือ นายไพบูลย์ ภานุวัฒนวงศ์ หัวหน้าคณะผู้บริหารด้านเทคนิค จำนวน 2 แสนหุ้น ในราคาหุ้นละ 7 บาท เมื่อวันที่ 14 มิ.ย.ที่ผ่านมา ว่า เป็นหุ้นที่ถือลงทุนมานานกว่า 2 ปีแล้ว โดยเป็นการขายหุ้นที่ไม่ได้กำไร และไม่ได้เกี่ยวข้องหรือมีการรับรู้ข้อมูลภายในล่วงหน้าแต่อย่างใด (อินไซเดอร์เทรดดิง)
สำหรับหุ้นที่นายไพบูลย์นำออกขายครั้งนี้ มาจากการใช้สิทธิแปลงสภาพตามใบสำคัญแสดงสิทธิซื้อหุ้น (วอร์แรนต์) ตามโครงการจัดสรรใบสำคัญแสดงสิทธิที่จะซื้อหุ้นแก่กรรมการและพนักงานของบริษัทและบริษัทย่อย หรือ ESOP Grant II จำนวน 552,123 หุ้น ในราคาต้นทุน 7.73 บาทต่อหุ้น เมื่อเดือน มี.ค. 2551 
นายศักรินทร์ ร่วมรังษี ผู้ช่วยผู้จัดการ สายงานกำกับตลาดหลักทรัพย์ ตลาดหลักทรัพย์แห่งประเทศไทย (ตลท.) เปิดเผยว่า ตลท.ได้ส่งข้อมูลการซื้อขาย รวมถึงคนซื้อคนขายหุ้นไทยคมให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เป็นทางการแล้ว 2 ครั้ง แต่ไม่สามารถเปิดเผยรายละเอียดได้ 
“ตลาดได้ส่งข้อมูลแบบไม่เป็นทางการตลอดเวลา ซึ่ง ก.ล.ต.เป็นคนปะติดปะต่อรายละเอียด เนื่องจากเป็นศูนย์กลางรับข้อมูลมาจากหลายทาง ทั้งจากคลังและตลาดหลักทรัพย์” นายศักรินทร์ กล่าว
ผู้ช่วยผู้จัดการตลาด กล่าวว่า ขณะนี้ยังอยู่ระหว่างตรวจสอบรายละเอียดการซื้อขายหุ้นไทยคม เนื่องจากช่วงที่ราคาหุ้นขึ้นแรงวันที่ 14 มิ.ย.ที่ผ่านมา พบว่าเครื่องตรวจจับระบบการซื้อขายได้ดังขึ้น เป็นเพราะมีปริมาณการซื้อขายเคลื่อนไหวเปลี่ยนแปลงไปจากเดิม ซึ่งปกติกระบวนการที่เกี่ยวข้องกับราคาต้องใช้เวลาในการตรวจสอบ เพราะอาจมีข่าวคนเกิดไปเก็งกำไร แต่หากออกมาพบว่าราคาที่เคลื่อนไหวสอดคล้องกับข่าวสารที่เปลี่ยนแปลงพอดี ก็อาจถือว่าไม่ผิดปกติก็ได้
สำหรับการเข้าไปชี้แจงข้อมูลแก่คณะอนุกรรมาธิการศึกษาเศรษฐกิจจุลภาคเมื่อวันอังคารที่ผ่านมา นายศักรินทร์ กล่าวว่า ข้อสอบถามของคณะอนุกรรมการฯ ส่วนใหญ่ไม่ได้ถามถึงรายละเอียดในกระบวนการตรวจสอบการซื้อขายเลย โดยหลักๆ เป็นการสอบถามในแง่ประเด็นทางการเมืองที่เกี่ยวข้องกับการปั่นหุ้นเท่านั้น 
ทั้งนี้ คาดว่าจะต้องให้ตลาดหลักทรัพย์เข้าไปชี้แจงรายละเอียดเรื่องกระบวนการตรวจสอบอีกครั้ง
วันที่ 23 มิ.ย. หุ้น THCOM ปิดที่ 6.35 บาท ลดลง 0.05 บาท